Instruction: Fes un resum del text següent:

Context:
El conseller d’Educació, Josep Bargalló, ha descartat de desdoblar grups el curs vinent i ha proposat de fer ‘grups estables’ on els alumnes puguin ‘interactuar’.
‘La idea no és que tinguem un nen que no toca cap altre nen sinó un grup de nens que entre ells es toquen’, ha dit a Catalunya Ràdio.
Ha reconegut però que seran grups ‘més reduïts que les ràtios tradicionals’ -ha posat com a exemple de 15 a 22- i que s’entendran ‘com una família’, per això ‘no serà necessari’ respectar les distàncies de seguretat.
L’objectiu és ‘garantir la traçabilitat’, ha insistit.
‘És possible que en algunes escoles de dos grups en surtin tres’, ha dit.
No ha concretat els docents que es contractaran però ha dit que parlar de milers és una bona apreciació.
Escolteu ací l’entrevista:
Ha afegit, però, que no pot concretar la xifra perquè està acabant d’analitzar escola per escola l’aplicació dels criteris i perquè ‘forma part de la negociació’ amb els sindicats, que haurà de començar la setmana vinent.
‘Contractarem aquell personal que l’anàlisi del centre per centre indiqui que és necessari perquè el centre tingui una vida normal l’any vinent’, ha manifestat.
Ha dit que el professorat que es contracti de manera addicional no serà directament per atendre nous grups que es puguin crear, sinó per donar una atenció educativa ‘més especialitzada, més concreta i més competencial’, segons les necessitats de cada alumne després de sis mesos sense escola presencial.
Per fer-ho, ha calculat que dels 2.000 milions d’euros que l’estat espanyol transferirà a les autonomies, uns 300 milions haurien de ser per Catalunya en aplicació del percentatge de població escolar que té.
Tot i això, ha dit que si es fan servir altres criteris, com les línies de transport escolar, ‘potser és una mica menys’.
El conseller ha explicat que està acabant de tancar amb el Departament Salut un document sobre les mesures sanitàries i d’higiene i que s’establiran diferents característiques segons el tipus d’ensenyament i nivell.
Bargalló ha afirmat que es treballa perquè el cursi ‘sigui normal’ i per tenir capacitat de reacció immediata si hi ha un brot de la covid-19.
En aquest sentit, ha afirmat que la presencialitat s’ha de garantir en la primària i la secundària obligatòria i a partir d’aquest nivell ha afirmat que no els preocupa si aquesta presencialitat no es pot garantir cada dia.
Entre algunes de les mesures que es proposarà, ha reiterat la de prendre la temperatura als alumnes abans d’accedir als centres i ha posat com a exemples les llars d’infants.
Bargalló ha explicat que per evitar haver de tancar un centre i confinar els alumnes cada vegada que un nen té febre, es plantegen prendre la temperatura a la porta i que el nen no hi pugui accedir si en té.
Pel que fa a la mascareta, ha descartat l’ús generalitzat en els professors, tot i que ha dit que cal veure com s’aplicarà en el cas dels primers nivells i en algunes situacions en les quals el contacte entre el professor i l’alumne és més directe.
‘Però la imatge del professor amb mascareta a l’aula no serà la normal’, ha resumit.
D’altra banda, ha dit que el curs vinent ‘ni es trauran ni es posaran’ barracons, tot i que abans de la pandèmia la previsió era treure’n alguns.
Ha afirmat però que hi pot haver ‘algun cas molt excepcional’ on sí sigui necessària d’una actuació en aquest sentit.
Bargalló ha insistit però que s’està treballant amb els ajuntaments per trobar espais per aquells centres que no puguin garantir les mesures necessàries en els seus edificis habituals.
Ha explicat també que s’intensificarà el pla digital per tal que tant centres, com alumnes com professors estiguin preparats davant de qualsevol eventualitat.
Educació calcula que hi ha uns 1.200 centres que no estan preparats digitalment i que es necessitarien uns 300 milions d’euros per completar el pla.
Sobre la moció que va aprovar ahir el parlament per garantir les ajudes a l’alimentació als menors vulnerables durant l’estiu, ha explicat que no serà allargar les beques menjador, sinó que es treballa en diferents fórmules per tal que tots els menors en situació de vulnerabilitat tinguin garantida l’alimentació durant l’estiu.
Bargalló ha augurat també que la quantitat d’infants que necessitaran aquests ajuts ‘segurament serà superior’ als que perceben les beques menjador perquè hi haurà més necessitats.
Per últim, ha destacat que durant la pandèmia hi ha hagut co-governança amb el ministeri d’Educació espanyol, i que ha estat ‘molt estreta’.
‘Quan s’ha parlat de co-governança, dels pocs casos en què ha estat real ha estat a educació, en altres casos ha volgut manar’, ha dit.

Response: Bargalló encara està aclarint amb Salut les mesures sanitàries pertinents per al pròxim curs escolar. Ell és partidari d'acabar amb la distància de seguretat a les aules, a través de la reducció dels grups, cosa que proporcionaria normalitat als centres. Segons ha calculat, Espanya hauria de transferir 300 MEUR a Catalunya per la quantitat d'escoles que té.


Instruction: Fes un resum del text següent:

Context:
El ple de l'Ajuntament d'Amposta té previst aprovar definitivament aquest dilluns al vespre la protecció de l'antic edifici del "col·legi de les monges" com a Bé Cultural d'Interès Local (BCIL) per preservar la integritat de la part antiga del conjunt.
Actualment, l'immoble, que va ser adquirit per una empresa que volia construir allí una promoció d'habitatges, es troba en fase d'execució hipotecària.
El consistori confia poder-lo adquirir a la SAREB –l'anomenat banc dolent- un cop surti a subhasta.
Amb tot, i davant la possibilitat que alguna altra societat pugui acabar comprant-lo, la protecció com a BCIL evitarà l'enderroc i protegeix els elements destacats de la part antiga –com l'escala i les baranes amb motius florals-, més enllà d'una possible utilitat privada o comercial.
La idea del govern municipal d'ERC és, en el futur, rehabilitar l'edifici antic, enderrocar la part més nova i reobrir-lo a la ciutadania com a equipament cultural i educatiu.
Construït a principis del passat segle XX, diverses generacions d'alumnes de la ciutat van conèixer les instal·lacions, situades en ple centre de la ciutat, entre el mercat i el passeig del Canal.
Al conjunt original, en forma d'U, se li va afegir posteriorment un altre immoble que tanca l'espai, sense valor arquitectònic, d'acord amb els informes tècnics del consistori.
Actualment, i després de ser adquirit anys enrere per una societat que volia construir-hi pisos, es troba tancat al públic i, segons ha reconegut el regidor d'Urbanisme, Tomàs Bertomeu, el seu estat és "lamentable".
Entre els elements arquitectònics originals destacats i que encara es conserven figuren les escales que donen accés al patí central, amb baranes d'art floral.
El procediment per declarar-lo com a BCIL s'ha tancat amb el dictamen favorable del Departament de Cultura i sense cap al·legació per part dels particulars afectats.
El consistori va posar en marxa el procés a finals del passat 2015, amb la idea d'evitar un possible enderrocament i preservar-lo per fer-lo més interessant per a tercers.
De fet, Bertomeu no descarta encara que, un cop la SAREB l'acabi expropiant i el torni a subhastar, alguna empresa pugui acabar pujant i adjudicar-se l'edifici per a usos com l'hoteler.
D'entrada, però, la recuperació era un dels compromisos electorals assumits per ERC, amb l'objectiu d'ubicar-hi equipaments i serveis culturals i educatius, com l'Escola d'Art i Disseny (Esardi), l'Escola Oficial d'Idiomes o l'Escola d'Adults.
Aquest dilluns, però, el regidor no ha volgut anar més enllà de precisar els usos com a "culturals".
"L'ús l'anirem definint", assenyala.
Dins dels plans del govern municipal, segons ha reconegut Tomàs, figura l'enderroc de l'edifici més nou que tanca la "U" de l'immoble original, obrint l'espai al carrer, així com la rehabilitació del conjunt i, en especial, de les escales.
També a la part superior, on es troben les vidrieres, cabria la possibilitat d'un "possible desenvolupament" constructiu de caràcter "tou", segons ha apuntat.
"Pensem que des del punt de vista urbanístic, turístic i econòmic, quan pugui ser adquirit per l'Ajuntament, enderrocar una part de l'edifici i lluir les escales, un cop restaurades, el centre de la vila guanyarà molt.
Li donarem un valor: l'edifici està enllaçat amb la zona del canal i podrà ser obert.
Lluir-lo, crear un atractiu més, un espai exterior que sigui visitable", ha argumentat.
D'altra banda, el ple ordinari d'aquest mes de gener preveu també aprovar una modificació del Pla d'Ordenació Urbanística Municipal (POUM) per a permetre la instal·lació de serveis turístics i hotelers a la zona costanera dels Eucaliptus.
Segons Bertomeu, el consistori ha detectat que existeixen "problemes de tipus legals" per donar "certes llicències".
La modificació ha de servir perquè "certs sectors" de la zona puguin prestar serveis turístics, tant des de l'àmbit públic com privats.
"Aquí teníem una mancança i ho anem a cobrir", ha afegit.
També s'ampliarà l'ús hoteler.
"Fem actuacions per impulsar el dinamisme econòmic", ha subratllat.
Per últim, el ple debatrà una moció conjunta de tots els grups municipals, proposada per la Plataforma en Defensa de l'Ebre, demanant l'arribada fins al delta de l'Ebre dels sediments retinguts als embassaments de Riba-roja i Mequinensa per evitar la regressió de l'espai.

Response: L'Ajuntament d'Amposta vol aprovar la protecció del col·legi de monges com a bé cultural d'interès local. El consistori espera recuperar l'edifici quan surti a subhasta i poder rehabilitar-lo i reobrir-lo per a la ciutadania. No es descarta l'opció que, una vegada arribada la subhasta, una empresa compri l'edifici amb finalitats hoteleres.


Instruction: Fes un resum del text següent:

Context:
Sense cap sorpresa.
Ada Colau ha revalidat la batllia de Barcelona amb el suport de Barcelona en Comú, el PSC i Manuel Valls.
Per primera vegada, el candidat de la llista més votada no assolirà la batllia de la capital catalana.
Colau ha consumat el tomb que va començar l’endemà del 26-M i continuarà quatre anys més al capdavant de l’ajuntament.
Però el ple al Saló de Cent ha estat marcat per la presència de Joaquim Forn, pres polític, els crits de llibertat i la concentració de suport a la plaça de Sant Jaume.
Una multitud solidària amb Forn també ha protestat contra Colau pel pacte amb el PSC i Valls.
A la plaça també hi havia, en minoria, un grup de suport a la batllessa dels comuns.
Un ampli dispositiu de la Guàrdia Urbana s’ha desplegat per a evitar qualsevol incident.
Colau i Collboni: torna a Barcelona el tàndem trencat pel 155
Al seu discurs, Colau ha tornat a lamentar que no hi hagi hagut un tripartit entre els comuns, ERC i el PSC.
Ha agraït el suport dels socialistes i els tres vots de Valls, ‘uns vots que no hem anat a buscar i que no hem amagat que ens incomodaven’.
Ha dit que és conscient que s’haurà d’esforçar per ser ‘més dialogant i accessible’ aquesta legislatura i ha criticat qui qualifica els comuns d’equidistants.
‘No seré en cap cas alcaldessa independentista ni alcaldessa antiindependentista.
M’esforçaré per a fer l’alcaldessa de tots els barcelonins’, ha afegit, cosa que també ha demanat a tots els regidors.
Colau s’ha compromès a continuar combatent la judicialització de la política.
Dirigint-se a Forn, ha desitjat que arribi a ell i als presos polítics ‘una alenada’ d’aire fresc de Barcelona.
‘No tindrem descans col·lectivament fins que no sigueu a casa en llibertat’, ha assegurat.
També s’ha compromès a mantenir un contacte regular amb Forn per parlar sobre la ciutat i a mantenir el llaç groc a la façana de la casa de la vila si ho decideix la majoria de la junta de portaveus, on els comuns poden ser majoria amb ERC i JxCat.
Forn ha fet un discurs dur amb Colau.
Enmig d’un saló de cent dempeus, amb crits de llibertat i una gran ovació a la plaça de Sant Jaume, ha començat felicitant-la, però tot seguit li ha dit: ‘Crec que heu comès un gran error no respectant la llista més votada; tothom sap com heu aconseguit els vots.
Ho sou gràcies a un partit que ha situat com a primer objectiu que Barcelona no tingui un batlle independentista, i vós ho heu facilitat.
Sabeu que responeu a una pressió política dirigida; heu estat l’instrument útil d’aquests poderosos, que tant us agrada criticar en campanya.’
Ha continuat així: ‘Vós dieu que ajudeu a desmuntar la política de blocs.
Més aviat penso que així està més consolidada i clarifica la posició del vostre partit, que sempre s’ha mogut en l’equidistància.
I em dol el menyspreu sobre el meu partit; la discrepància és respectable, però no em complau que digui que ni tan sols seureu a parlar amb nosaltres quan dieu que voleu governar per a tothom.’
Després hi ha intervingut Valls, que s’ha vantat del suport a Colau i d’haver barrat el pas a l’independentisme.
Ha defensat el vot d’ell mateix i dos regidors més de la seva candidatura a Colau per ‘sentit d’estat’ i per la necessitat de barrar el pas a Maragall.
‘No s’ha de fugir la responsabilitat: és sí o no.
El més important era evitar que Barcelona tingués un alcalde independentista’, ha dit.
Ha estat escridassat per la majoria del públic del Saló de Cent quan, durant el discurs, s’ha dirigit a Joaquim Forn i li ha dit a l’estat espanyol no hi ha presos polítics ni exiliats.
A Ernest Maragall, el candidat d’ERC, l’han deixat amb la mel a la boca, i al seu discurs s’ha mostrat agraït per haver pogut ‘tornar a estimar Barcelona’.
S’ha compromès a ser la veu dels seus votants a l’ajuntament en el paper que li toca.
Maragall també ha dit que prendran la iniciativa a l’oposició i que seran exigents amb el govern municipal.
‘Que ningú no es permeti presumir de progressisme si no assumeix el compromís de llibertat dels presos polítics, i de conquerir la plenitud democràtica per decidir el nostre futur’, ha dit.
Maragall també ha tingut un record per Oriol Junqueras, que va proposar-li d’encapçalar la candidatura d’ERC de la presó estant, i pel seu germà, l’ex-batlle i ex-president Pasqual Maragall.
Dirigint-se a Forn, ha dit que sabran llegir el significat del fet que avui hi fos present i del fet que d’ara endavant hi fos absent.
L’acte ha acabat amb el cant d’Els Segadors i les fotografies oficials i el desplaçament de la nova corporació municipal al Palau de la Generalitat per tal de saludar el president, Quim Torra.
Un trajecte que Forn ja no ha pogut fer, perquè se l’han endut de tornada a la presó de Soto del Real.

Response: Ada Colau tornarà a ser alcaldessa de Barcelona durant quatre anys més, de la mà del PSC i Valls. Ha lamentat no poder formar tripartit amb ERC, però promet lluitar per portar de tornada a la llibertat els presos polítics. Forn ha felicitat Colau, encara que en el seu discurs també ha criticat els actes.


Instruction: Fes un resum del text següent:

Context:
El nou servei d'Urgències de l'Hospital Parc Taulí de Sabadell entrarà en funcionament l'estiu de 2019.
Així ho han anunciat els responsables del centre sanitari, del CatSalut i de l'Ajuntament de la ciutat en la roda de premsa de presentació de l'inici de les obres que s'ha celebrat aquest dimecres.
El projecte contempla la construcció de dues noves plantes a sobre l'actual bloc d'urgències que donaran lloc a un espai addicional de 2.114 metres quadrats, 18 habitacions per pis i 72 llits nous.
La previsió és que els nous equipaments entrin en funcionament de forma progressiva.
Així, inicialment obrirà portes la primera planta i uns mesos més tard la segona.
L'objectiu d'aquests treballs és donar resposta a una llarga reivindicació d'aquest territorper i resoldre els problemes de col·lapse reiterat que es donen a l'hospital sabadellenc.
Amb la reforma s'espera poder reduir el temps d'espera dels pacients i agilitar el procés per assignar llits.
L'obra tindrà un cost de 4,4 MEUR i es destinarà un milió més a abastir el nou edifici dels equipaments tècnics necessaris.
El projecte contempla un nou edifici de dues plantes que s'aixecarà a la façana de l'hospital que dona a la Gran Via de Sabadell, just a sobre l'actual bloc del servei d'Urgències.
Aquestes obres compten amb un pressupost de 4,4 MEUR aportats per l'Ajuntament, i que una suma afegida de 1,08 MEUR en concepte d'equipaments, que assumirà l'Institut Català de la Salut.
"Aquest és un projecte que hem visionat conjuntament", ha destacat el gerent de l'Àmbit Metropolità Nord de la Regió Sanitària Barcelona del Servei Català de la Salut, Lluís Franch que ha agraït el compromís econòmic de l'Ajuntament i ha lloat la feina de lideratge que està duent a terme la Corporació Sanitària Parc Taulí.
De fet es tracta de l'obra més gran que es fa al centre hospitalari des de l'any 1996, i que permetrà dotar l'equipament de 18 noves habitacions amb un total de 72 llits, 36 per planta, tot plegat en una superfície total de 2.114 metres quadrats.
Les primeres grues ja s'han instal·lat, i es preveu que els treballs no acabin fins a finals del primer semestre de 2019, per obrir de manera progressiva el nou equipament.
"Estem treballant perquè la primera planta pugui entrar en funcionament de forma segregada de la segona", ha apuntat l'alcalde de Sabadell, Maties Serracant, que ha assegurat que pocs mesos després s'obrirà la segona.
Acord a dues bandes
Les obres han esdevingut una realitat gràcies a l'acord a què l'exalcalde de Sabadell, Juli Fernàndez (ERC), i l'exconseller de Salut, Toni Comín (ERC), van arribar l'any 2016.
Un cop tancats els comptes de la ciutat, es va detectar un superàvit, motiu pel qual es va optar per acordar una cessió de 4 MEUR a la Generalitat per poder dur a terme l'ampliació de les instal·lacions sanitàries.
"En aquell moment es va arribar a la conclusió que la millor inversió que podia per la ciutat era aportar aquells 4 MEUR per aquesta ampliació", ha recordat Serracant que ha assenyalat que l'executiu local va prioritzar les necessitats de la ciutat i també de la comarca.
Aquesta aportació es va fer en concepte patrimonial, de manera que l'edifici serà de propietat municipal.
En aquesta línia Serracant ha recordat que l'acord que va signar-se amb la Generalitat i la Corporació, també va contemplar beneficis per la ciutat.
"Vam guanyar en l'acceleració d'altres compromisos, com el del nou CAP a Can Llong o el compliment del Pla Director de Salut que ha de començar al 2020", ha explicat l'alcalde.
El batlle ha tingut unes paraules de record per l'exconseller de Sanitat, Toni Comín, assegurant que hauria de ser ell qui fes aquest anunci com a impulsor en part del projecte.
La previsió és que hi hagi afectacions parcials mentre es duen a terme les obres, fet pel qual en moments puntuals s'originaran molèsties de sorolls.
De la mateixa manera es preveu aïllar les parts afectades en moments concrets per poder dur a terme certes accions, com ara la instal·lació de la caixa de l'ascensor del nou edifici.

Response: L'Ajuntament de Sabadell destina 4'4 MEUR, a més d'1'08 MEUR, per a la construcció de dues plantes més a l'edifici d'urgències de l'hospital Parc Taulí. Afegirà 2.114 m2 més a les urgències, a més de 36 habitacions noves. Primer obrirà la primera planta i progressivament obrirà la segona. Això reduirà el temps d'espera dels pacients i l'assignació de llits.


Instruction: Fes un resum del text següent:

Context:
Durant tres anys s’ha provat al delta de l’Ebre la viabilitat de cultivar quinoa com a cultiu complementari a l’arròs.
El pseudocereal té una tolerància alta a la salinitat dels sòls deltaics i els resultats preliminars confirmen que es podria alternar la plantació de quinoa a l’hivern, amb la de l’arròs, a l’estiu.
L’estudi forma part del projecte ImproRice de la Universitat de Barcelona, AgroServeis.cat i l’IRTA que acaba enguany.
La recerca destaca que la rotació de cultius frenaria la dinàmica de les males herbes, que és un dels “grans maldecaps” i una important despesa per als arrossaires, que la quinoa es podria cultivar en secà, i que les cooperatives i indústries podrien processar-lo amb la maquinària que fan servir per a l’arròs.
Dins del projecte ImproRice per trobar les millors varietats d’arròs per a la producció ecològica i les més resistents als efectes del canvi climàtic al delta de l’Ebre, s’ha estudiat la viabilitat de plantar quinoa als arrossars, com a alternativa i complement al monocultiu de l’arròs al Delta.
Per primera vegada, s’ha identificat i demostrat que la plantació d’aquest pseudocereal podria complementar la de l’arròs, amb una rotació estiu-hivern que tindria beneficis que van més enllà de la diversificació del sector.
La quinoa és un pseudocereal amb una demanda a l’alça, considerat com un “superaliment” pel seu alt contingut de proteïna, de ferro (més del doble que altres cereals), d’omega 3 i d’àcids aminoàcids, i perquè no conté gluten.
El consum a Catalunya s’abasteix amb importacions, sobretot des de l’Amèrica Llatina i la producció a l’estat espanyol es concentra principalment a Andalusia, on es cultiven unes 2.000 hectàrees anuals.
En un camp experimental a la finca del Capità de Deltebre (Baix Ebre) s’han plantat durant tres campanyes 15 varietats de quinoa per estudiar quina s’adapta millor a les condicions agronòmiques dels sòls deltaics.
Aquest mostreig s’ha fet amb planter de cultiu hidropònic (mètode de conreu de plantes dins de l’aigua, sense terra), seleccionat prèviament als hivernacles de la UB i conreat allí durant un mes.
La quinoa s’ha fet créixer al camp durant 90 dies, aproximadament.
Com ha explicat Alfred Palma, director tècnic d’Agroserveis.cat, la quinoa ha demostrat una “bona tolerància a la salinitat del sòl”, un dels principals “limitants” dels terrenys del delta de l’Ebre, però a més a més, la rotació d’aquest cultiu amb el de l’arròs permetria “trencar la dinàmica de les males herbes, que és un dels grans mals de cap” del cultiu d’arròs al Delta.
“S’inverteixen molts recursos econòmics per al seu control sense que els resultats satisfacin del tot”, ha apuntat Palma.
El cultiu no es podria estendre per tota la plana deltaica.
Tot i que la quinoa s’adapta bé als terrenys salinitzats té dificultats per desenvolupar-se en terrenys pesats i argilosos.
“Els terrenys més arenosos serien els més idonis per afavorir el cultiu i instaurar-ho”, ha apuntat el director tècnic.
Ara bé, l’estudi ha provat la plantació de quinoa amb reg i amb secà i s’ha demostrat que les plantes tenen una “alta resistència a l’estrès hídric” i que es podria plantar a l’hivern, aprofitant els fenòmens de pluja “prou intensos” del Delta, sense suport de reg, i per tant, sense costos afegits per al productor.
Aquesta recerca, que va començar el 2019 i acaba enguany, permetrà fixar “les bases” perquè els agricultors interessats puguin desenvolupar el cultiu.
Tot i que, de moment, el cas concret de la quinoa no hagi despertat “un especial interès” entre els agricultors, la iniciativa d’Agroserveis.cat, la UB i l’IRTA, sí que forma part d’un projecte ampli per dar resposta “a la necessitat d’augmentar la competitivitat” del sector arrossaire al Delta.
“Si el cultiu de la quinoa ajuda o empeny a què l’arròs funcioni millor, estic segur que els arrossaires i el sector ho veuran amb bons ulls, però no hi ha un clar interès encara, no s’ha despertat una inquietud perquè els resultats són preliminars i les proves són anecdòtiques”, ha apuntat Palma.
I és que el projecte no mor aquí.
La intenció és poder replicar amb noves experiències les proves durant els pròxims anys i animar la indústria arrossera a implicar-s’hi per garantir el processament del fruit.
“Una de les bondats és que el sistema de processament de la quinoa és molt adaptable o pràcticament igual, amb la mateixa maquinària i logística, que el processament de l’arròs.
Seria qüestió d’organització dins de la indústria i les cooperatives i que es fes una aposta clara en aquest sentit per acabar d’acompanyar el pagès”, ha esperonat Palma.
El trinomi UB, IRTA i Agroserveis.cat ja treballen per donar continuïtat a aquesta recerca, ampliant el projecte ImproRice o proposar-ne un de nou per seguir buscant cultius alternatius i rotatoris a l’arròs.

Response: ImproRice estudia la possibilitat de plantar quinoa als arrossars del Delta, ja que una rotació estiu-hivern entre l'arròs i la quinoa podria donar molts beneficis. S'han plantat 15 varietats de quinoa per veure quina s'adapta millor al terreny, però en general han mostrat una gran tolerància a la salinitat del sòl deltaic.


Instruction: Fes un resum del text següent:

Context:
L'Audiència Provincial Secció 8 Penal de Barcelona, ha absolt finalment Josep Anglada, president de Som Identiaris (SOMI) i actual regidor de Plataforma Vigatana (PLVI) a l'Ajuntament de Vic, d'un presumpte delicte contra la integritat moral i de dues faltes de lesions.
D'aquesta manera, es desestima el recurs d'apel·lació interposat per l'acusació, al que s'hi va afegir el fiscal.
Els fets objecte de disputa es remunten a la primavera del 2012 quan presumptament Josep Anglada hauria insultat tres joves i n'hauria agredit dos a la plaça Major de Vic.
La sentència de l'Audiència Provincial ratifica així l'auto emès el 16 de desembre de 2015 que va absoldre Anglada.
El jutge considera més creïbles les declaracions d'Anglada i els seus testimonis que les dels denunciants, per falta de solidesa.
La resolució judicial també considera que amb les proves presentades en el judici oral per l'acusació no s'ha destruït la presumpció d'innocència d'Anglada (en no haver-se acreditat que va ser ell qui causés les lesions sofertes pels joves, ni que el denunciat hagués escopit a terra insultant-los).
Anglada, en un comunicat, ha mostrat la seva satisfacció i ha manifestat que després de gairebé cinc anys la justícia ha restablert "la seva honorabilitat i la seva innocència" davant d'uns fets que ell mai havia comès.
"Ha quedat demostrat que tot era una caça de bruixes per intentar desprestigiar-me davant l'opinió pública", conclou.
El litigi s'ha allargat perquè, l'abril del 2016, la part demandant va presentar un recurs al·legant que no s'havia tingut en compte l'informe del forense que va inspeccionar les dues presumptes víctimes.
L'Audiència de Barcelona li va donar la raó i va anul·lar la sentència que declarava l'absolució d'Anglada.
Després, l'acusat va presentar un recurs que va tornar a donar-li la raó, donant per vàlida la primera sentència.
La presumpta agressió del 2012
Els fets objecte de disputa es remunten a la primavera del 2012 quan presumptament Anglada va insultar tres joves i en va agredir dos a la plaça Major de Vic.
Llavors, la part demandada hauria etzibat cops de puny i de cap, la qual cosa va provocar que els nois fossin traslladats a l'hospital.
Per la seva banda, l'expresident de PxC va denunciar als Mossos d'Esquadra que els nois havien intentat agredir-lo.
En el seu moment, la jutgessa del penal número 1 de Manresa va donar com a vàlids els tres testimonis que anaven amb l'expresident de PxC perquè van donar "una versió clara, rotunda i coincident en tots els extrems".
Per contra, la magistrada va considerar que els denunciants dels fets van donar versions totalment diferents com els propis insults que suposadament va rebre l'acusat o la manera en què van ser agredits.
Precisament, un altre dels motius que van portar la magistrada a absoldre Anglada va ser que ni les acusacions ni el Ministeri Fiscal van aportar un informe pericial mèdic que hagués permès acreditar l'existència real de les lesions que es denunciaven, així com l'origen defensiu i agressiu de les mateixes.
El ministeri fiscal durant el judici demanava per Anglada una pena de deu mesos de presó per un presumpte delicte contra la integritat moral i una multa de 900 euros per les lesions, a més d'indemnitzar amb 340 i 240 euros les dues víctimes.
De la seva banda, l'acusació particular li demanava una pena d'un any i nou mesos de presó.
La presumpta agressió va generar un fort rebuig a la ciutat de Vic i, fins i tot, es va organitzar una manifestació amb el lema "cohesió social, contra el racisme", que va congregar més d'un miler de persones i en la qual es van cridar consignes contra Josep Anglada.
La concentració va rebre l'adhesió d'unes 130 entitats d'arreu del territori i unes 400 persones a títol individual.

Response: L'Audiència Provincial ha absolt Josep Anglada, president de SOMI i regidor de PLVI, de les acusacions d'un presumpte delicte per haver colpejat i insultat tres joves a la plaça Major de Vic al 2012. Anglada s'ha mostrat satisfet, ja que ell sabia que era innocent, i que tot s'havia fet per desacreditar-lo.


Instruction: Fes un resum del text següent:

Context:
Diversos antics dirigents de la Federació d'Entitats Culturals Andaluses de Catalunya (FECAC) han demanat aquest dimarts que l'actual junta directiva de l'entitat es personi com a acusació particular en el procediment obert en un jutjat de Barcelona contra l'expresident Francisco García Prieto i diverses persones més pel suposat desviament de fons de l'entitat i presumpte frau en les subvencions.
La setmana passada la fiscalia va presentar un escrit a un jutjat de Barcelona acusant García Prieto, dos dels seus fills i set persones més, entre elles empresaris, per irregularitats comptables a la FECAC i la Fundació FECAC, sobretot en l'organització de la Feria de Abril.
Miguel Terrino, exvicepresident de l'entitat i denunciat per la fiscalia, s'ha mostrat convençut de la seva innocència, recordant que ell mai ha estat tresorer ni ha gestionat factures, i alhora feliç perquè el cas arribi finalment al jutjat.
Ha recordat que fa molts anys que es denunciaven irregularitats i que fins ara les investigacions sempre s'havien arxivat.
Des que fa un any i mig ell, Joaquín Moreno, Manuel Espinosa i Eduardo Mejías van començar a investigar les irregularitats s'han enfrontat a bona part de l'actual junta directiva i han rebut pressions per abandonar el procés.
Ara que la fiscalia els ha donat parcialment la raó, en veure indicis de delicte, els quatre exdirectius estan satisfets.
Tot i així, volen deixar-ho en mans de la fiscalia i demanen a la FECAC que es personi.
Si no ho fes, potser es plantejarien portar directament ells l'acusació particular.
La fiscalia va denunciar García Prieto, dos fills seus, Terrino, la secretària de l'entitat i diversos empresaris per un delicte continuat d'apropiació indeguda, frau en l'obtenció de subvencions i falsedat documental.
De moment les investigacions abasten del 2008 al 2013, ja que els anteriors exercicis estarien prescrits, però els denunciants han aportat documentació des de l'any 1983, quan es va crear la FECAC.
García Prieto, segons la denúncia, s'hauria embutxacat quantitats milionàries en conxorxa amb diversos empresaris, falsificant factures per a l'obtenció de subvencions, o directament desviant als comptes de la família diners provinents dels ingressos de la Feria de Abril.
La fiscalia entén que García Prieto es va lucrar de manera il·lícita aprofitant el seu càrrec al capdavant de la Fundació FECAC, encarregada de la Feria de Abril, com de la pròpia FECAC -entitat sota el paraigües de la Fundació i a través de la qual s'estableix la relació amb les entitats andaluses establertes a Catalunya-.
L'advocat dels denunciants, Albert Antolín, ha dit que de moment es posa "punt final" a la implicació d'aquests exdirigents en la investigació, però es pot convertir en un "punt i a part" si la FECAC no col·labora en el cas.
Detalls de la denúncia
En la denúncia es detallen diverses pràctiques, com el desviament d'ingressos provinents de la gestió de les begudes de la Feria d'Abril.
García Prieto s'hauria embutxacat prop de mig milió d'euros dels descomptes que Damm donava a la FECAC i 1,2 milions d'euros desviats directament dels beneficis de les barres de les guinguetes.
També hi ha innumerables casos de facturació fraudulenta per a l'obtenció de subvencions dels Ajuntaments de Barcelona i Santa Coloma de Gramenet, la Diputació de Barcelona, la Generalitat o la Junta d'Andalusia.
L'import total de les subvencions obtingudes de manera il·lita, segons la fiscalia, supera els 600.000 euros.
D'altra banda, s'apunta a transferències no justificades entre els comptes de la FECAC i de la Fundació FECAC per valor de prop de mig milió d'euros, realitzats entre 2008 i 2013.
També destaca una transferència que es va fer ell mateix l'any 2011 de 7.800 euros en concepte de "robatori" durant la Feria de Abril, un incident que tampoc es va justificar.
La denúncia detalla també l'ús fraudulent de la targeta de crèdit de la FECAC, que García Prieto hauria utilitzat per pagar despeses personals de més de 2.000 euros.
En el seu relat dels fets, la fiscalia acaba subratllant que en el moment que es va produir el relleu al capdavant de la FECAC i la Fundació FECAC, el novembre de 2013, es van trobar a la caixa forta de la federació més de 59.000 euros en efectiu que no figuraven a la comptabilitat i que García Prieto hauria "ocultat".

Response: García Prieto i nou persones més queden acusades per la Fiscalia per irregularitats comptables a la FECAC. Han cobrat quantitats milionàries els darrers anys, a través de desviaments d'ingressos de la Feria d'Abril i falsificació de factures. Quatre exdirectius feia mesos que denunciaven aquestes irregularitats i la Fiscalia per fi ha vist indicis de delictes.


Instruction: Fes un resum del text següent:

Context:
La secció tercera de la Sala Penal de l’Audiència espanyola ha confirmat la presó sense fiança per a l’expresident del FC Barcelona Sandro Rosell perquè considera que persisteixen els riscs de fuga, d’ocultació de proves i de reiteració delictiva.
En una interlocutòria, els magistrats desestimen un recurs de la defensa de Rosell i sostenen que els fets atribuïts a Rosell poder ser constitutius d’un delicte d’emblanquiment de capitals a través d’una organització criminal que s’hauria servit, entre els anys 2007 i 2011, d’un entramat de societats per apoderar-se i aconseguir que altres investigats s’apoderessin de quantitats de diners pels drets de 24 partits amistosos de la selecció del Brasil en perjudici de la Confederació Brasilera de Futbol (CBF).
En el seu recurs, la defensa de Rosell sostenia la inexistència de rellevància penal dels fets que se li imputen, que no hi havia risc de fuga per arrelament familiar, professional i patrimonial a Barcelona, ni de destrucció de proves, ja que la investigació s’ha desenvolupat durant diversos anys.
La secció tercera de la Sala Penal de l’Audiència espanyola, però, ha rebutjat aquest recurs i han confirmat l’ingrés a presó dictat per la jutgessa Carmen Lamela el passat 25 de maig.
Segons els magistrats, a través d’aquesta operativa, Rosell hauria emblanquit entre el 2007 i el 2011 un total de 14,9 milion, ja sigui directament a través de la seva dona, Marta Pineda, que s’haurien ingressat en els dos casos en comptes espanyols i d’Andorra, ‘procedents de comissions il·lícites derivades de la venda per part de Ricardo Teixeria (en representació de la CBF) dels drets de la selecció de futbol de Brasil a ISE’.
Els magistrats consideren que ‘de moment, aquest fets tenen aparença de delicte, sense perjudici de quina sigui la qualificació jurídica exacte que mereixin’.
Segons afegeixen, ‘es descriu un concert entre persones per apropiar-se de quantitats de diners que no els pertanyen ni els corresponen, ja que justifiquen la seva recepció en la prestació de serveis que no resten i en perjudicis a un tercer, la CBF’.
‘El perjudici es produeix perquè la CBF va vendre una cosa que el comprador va comprar per molt més diners de la que aquesta va percebre, i aquesta diferència se la van apropiar altres, presumptament els investigats, sense el seu coneixement ni consentiment’, afirma la resolució.
Pel que fa a l’absència de risc de fuga que argumenta la defensa de Rosell, els jutges assenyalen que la gravetat dels fets que se li imputen i les penes que comporten fa que ‘el risc de substracció de l’acció de la justícia no sigui menyspreable’.
També tomben l’argument que fugir suposaria allunyar-se de la seva família, ja que els magistrats consideren que podrien traslladar-se amb ell.
Els riscos d’ocultació de proves i obstaculització de la investigació es justifiquen per l’entramat de societats creades fora de l’estat espanyol, segons diu el tribunal, així com per l’abundant documentació intervinguda en els registres que ha de ser analitzada i que podria donar lloc a l’obertura de noves línies d’investigació.
Finalment, pel que fa a la reiteració delictiva, el tribunal sosté que els arguments de la jutge Lamela no són ‘inversemblants’, ja que Rosell està acusat en un altre procediment obert en un jutjat de la mateixa Audiència espanyola, el ‘cas Neymar’, ‘per actuacions portes a terme en el mateix marc de l’esport’.
També manté en presó Joan Besolí
D’altra banda, en una altra interlocutòria, la mateixa sala també rebutja el recurs de Joan Besolí, soci de Rosell, contra el seu ingrés a presó.
La sala entén que la conducta de Besolí va fer ‘essencial’ per ajudar a Rosell i Teixeira en l’entramat d’empreses a través de les quals a l’advocat andorrà se li imputa un delicte de blanqueig de capitals.
Segons el tribunal, Besolí hauria desenvolupat una funció determinat per al cobrament de comissions ocultant el seu origen, ‘i el seu posterior desviament a països tercers on la localització del diner és difícil, pròxim a l’ocultació’.
Així, consideren que ‘la seva actuació es revela transcendent’ i la seva ‘conducta’ va ser ‘essencial’.

Response: A causa del risc de fugida, l'ocultació de proves, la creació de societats a l'estranger i la reiteració delictiva, Sandro Rosell tindrà presó sense fiança. Està imputat per blanquejar un total de 14,9 MEUR. També es manté a la presó el seu soci, Joan Besolí, encarregat d'amagar el cobrament de les comissions i el desviament dels diners a altres països.


Instruction: Fes un resum del text següent:

Context:
El secretari tercer de la mesa del parlament i ex-regidor de la CUP a Lleida, Pau Juvillà, ha defensat durant el judici al Tribunal Superior de Justícia de Catalunya (TSJC) que no van retirar els llaços grocs dels despatxos municipals de la Paeria de Lleida perquè l’ordre de la junta electoral vulnerava la seva llibertat ideològica.
Juvillà ha dit que l’assemblea local va decidir de no autocensurar-se i no treure símbols que no són partidistes, “sinó àmpliament compartits”, com ara llaços grocs i estelades.
La fiscalia demana una condemna de vuit mesos d’inhabilitació i 1.440 euros de multa per desobeir la junta electoral el març del 2019.
Juvillà ha dit que es va prendre els tres requeriments que va rebre com si anessin dirigits a tot el grup municipal, i no solament a ell, que n’era el president.
De fet, el primer requeriment va arribar a nom de Francesc Gabarrell, també regidor.
L’assemblea local va decidir de recórrer tots els requeriments i de no obeir-los perquè, entre més motius, el logotip mateix del partit té una estelada.
A més, Juvillà ha recordat que els llaços estaven penjats d’ençà de la tardor del 2017, quan van empresonar Jordi Sànchez i Jordi Cuixart, i a les eleccions catalanes del desembre del 2017 no van rebre cap requeriment per retirar-los.
En canvi, a les eleccions espanyoles de l’abril del 2019 la CUP no s’hi va presentar, però sí que van rebre el requeriment.
Pau Juvillà: “No vam obeir perquè era just de desobeir”
Els requeriments de la junta electoral van arribar després de la denúncia de la regidora de Ciutadans Ángeles Ribes contra tots els grups municipals independentistes.
Juvillà creu que Ciutadans va denunciar els grups i no la institució perquè, a la pràctica, tenia un pacte de govern amb el PSC i no volia que el batlle, Àngel Ros, pagués el cost polític d’haver d’ordenar la retirada dels llaços grocs i estelades.
Ribes ha dit que això no era cert.
Vam mantenir els llaços, ho defenso sense escletxes | Article de Pau Juvillà
Segons Juvillà, als despatxos dels grups municipals hi tenien accés els serveis tècnics i de neteja municipals i la policia local.
Això no obstant, abans de resoldre’s el recurs contra el tercer requeriment, els Mossos d’Esquadra van entrar a les dependències municipals de la CUP i van retirar la simbologia independentista.
Dos dels mossos encarregats de la retirada han explicat que van entrar al despatx de la CUP quan no hi havia ningú amb una clau facilitada pel consistori.
En el seu informe final, la fiscalia ha recordat l’última jurisprudència del TSJC mateix i del Tribunal Suprem espanyol pels delictes de desobediència contra resolucions de la junta electoral, com en el cas del president de la Generalitat Quim Torra per no haver retirat una pancarta a favor dels presos polítics del balcó de la plaça de Sant Jaume de Barcelona.
També ha recordat que Juvillà va expressar a Twitter i a la premsa que desobeiria la resolució.
Per la seva banda, la defensa ha demanat l’absolució al·legant que el requeriment es va fer al grup municipal, no pas a Juvillà específicament, i que es va fer en un període que no hi havia cap campanya electoral en què es presentés la CUP.
Al final del judici, Juvillà ha fet ús del seu dret a l’últim torn de paraula i ha dit que la CUP va decidir de respectar allò que és just, i no la llei.
Per això, considera que no es pot limitar la llibertat ideològica de cantants, que els catalans puguin decidir el seu futur, i que els diputats i partits puguin debatre de tot al parlament i defensar la seva ideologia clarament.
Podeu recuperar a continuació el seguiment en directe de l’acte de suport que s’ha fet a les portes del TSJC:

Response: Pau Juvillà afirma que no van retirar els llaços grocs després de l'ordre de la junta electoral perquè van considerar que era una violació de la llibertat ideològica i d'expressió. Per aquest motiu, ha rebut una inhabilitació de vuit mesos i una multa de 1.440 euros. Juvillà assegura que els llaços hi eren des de l'empresonament de Sánchez i Cuixart.


Instruction: Fes un resum del text següent:

Context:
Junts pel Sí ha posat sobre la taula de negociació amb la CUP un pla de xoc de vint mesures.
Unes mesures que ha avançat el diari Ara i que inclouen àmbits diversos: des de garantir el cent per cent de l’alimentació dels infants i combatre la pobresa energètica fins a mesures més polítiques, com ara fixar un salari mínim interprofessional de 1.000 euros mensuals o retirar els concerts educatius que caduquin als centres d’educació que separin els alumnes per sexe.
El document també proposa d’instaurar la dació en pagament i establir una renda mínima d’inserció.
En l’àmbit de la salut, es proposa de reduir d’un 50% les llistes d’espera per a la primera visita a l’especialista i garantir la prestació de dependència a tothom.
Tres de les vint propostes de Junts pel Sí es podrien aplicar en un escenari de pròrroga pressupostària.
Es tracta de la plena cobertura de l’alimentació per als infants; garantir l’accés al subministrament d’aigua, gas i electricitat per a les famílies en situació de pobresa i finançant un fons contra aquesta xacra i l’aplicació d’una llei de mesures urgents per afrontar l’emergència en matèria d’habitatge per al reallotjament de persones desnonades.
Altres mesures, que ja necessitarien l’aprovació d’uns nous comptes, són la reducció a la meitat per a la primera visita a l’especialista i per a proves diagnòstiques complementàries i un 10% en les operacions quirúrgiques no greus; l’aplicació de la renda mínima d’inserció i retallar-ne les restriccions; una prestació de dependències per a totes les persones que en tenen reconegut el dret; tenidor a cobrir la demanda de places a escoles bressol i igualar els percentatges de parc públic d’habitatge a la mitjana europea recuperar la Llei de Barris, on s’impulsarien projectes proposats pels Ajuntaments.
En matèria política i fiscal, la coalició nacionalista proposa aprova fixar una salari mínim de 1.000 euros, un 60% del salari mitjà, tal com recomana ala Carta Social Europea; la creació d’un banc públic a partir de l’Institut Català de Finances i d’una policia fiscal que persegueixi el frau (en el marc d’una Hisenda pròpia) i fomentar l’economia social i cooperativa, entre d’altres.
Per últim, també proposa reformes fiscals com reinstaurar l’impost a la banca i els tributs verds frenats pel Tribunal Constitucional, primar l’autoconsum de les renovables i impulsar un pacte per assolir un 100% de producció d’energies renovables el 2050, i retirar els concerts educatius dels centres d’educació no mixtos quan caduquin i no atorgar-ne de nous.
Acord abans del dia 25
Arran d’aquestes propostes, el diputat de la CUP Benet Salellas ha dit a TV3 que Junts pel Sí s’havia ‘posat les piles’ i que la intenció és que hi hagi un acord abans del 25 de desembre, perquè la CUP tingui temps de debatre la proposta d’acord a l’assemblea nacional del 27 de desembre.
Salellas ha defensat que el pla de xoc ha d’incloure mesures que es puguin començar a aplicar amb la situació actual i ha lamentat que el document no inclogui una moratòria de les privatitzacions, tal com reclamen els cupaires.
‘Demanem que es congelin fins que s’obri el procés constituent, no pot ser que mentrestant venem patrimoni públic perquè sinó quan arribem al procés constituent no quedarà gairebé Generalitat’, ha argumentat.
El diputat cupaire ha valorat positivament que s’hagi acordat una ‘metodologia concreta’ per continuar negociant i ha revelat que un dels acords és registrar el contingut de les converses i que la presidenta del Parlament custodiï les gravacions.
Salellas ha atribuït aquesta decisió a una manera de demostrar que la CUP va ‘en serio’ i que està disposada a ser molt rigorosa.
Així mateix, ha negat que es vulguin gravar les converses perquè hi hagi malfiança entre els negociadors.
‘Té més a veure amb el rebombori i el soroll de fora de les taules de negociació’, ha explicat Salellas per després afegir que a banda de l’unionisme també hi ha un sector de CDC que no té interès en l’acord i que vol forçar unes eleccions.
Una taula única
Segons fonts de la CUP, JxSí ha acceptat d’entrada la proposta de reduir la negociació a una única taula i establir un calendari i un índex de treball, de tal manera que hi hagi una proposta tancada.
Les últimes trobades entre els uns i els altres coincideixen amb la publicació d’un article de David Fernández favorable a facilitar la investidura d’Artur Mas en canvi d’un pla de xoc en condicions.

Response: JxSí presenta un pla de xoc de 20 mesures a la CUP. Entre les mesures, n'hi ha algunes com la garantia d'aliments als nens, l'augment del salari mínim a 1000 euros, fomentar l'economia social i també les energies renovables. JxSí espera que amb aquest pla s'aconsegueixi un acord amb la CUP abans del 25 de desembre.


Instruction: Fes un resum del text següent:

Context:
El Karoliska Institute i SciLifeLab, juntament amb investigadors clínics de set centres europeus liderats pel Vall d'Hebron Institut d'Oncologia (VHIO), han desenvolupat una nova tecnologia per interpretar el perfil genòmic dels tumors i informar sobre els tractaments més adequats en cada pacient.
Actualment, els equips mèdics han d'interpretar les alteracions moleculars detectades en els tumors dels pacients i seleccionar el tractament més apropiat d'acord amb l'evidència científica més recent.
Aquesta eina pretén ajudar en aquesta presa de decisió.
La plataforma ha estat descrita recentment en un article a la revista 'Nature Medicine'.
Els dos investigadors que han descrit científicament la nova eina són el doctor David Tamborero, investigador sènior al Karoliska Institute, i el doctor Rodrigo Dienstmann, investigador principal de l'Oncology Data Science Group del VHIO.
Dienstmann ha apuntat que amb aquesta eina el que es busca és "donar suport als clínics en un context en què el procés de la presa de decisions cada vegada és més complex i sovint requereix l'ús de bases de dades i eines computacionals que no són fàcilment accessibles per a tots".
Els investigadors apunten que a mesura que el nombre de biomarcadors continua creixent, cada vegada és més necessari l'ús de noves tecnologies que facilitin la interpretació de dades genòmiques i l'intercanvi d'informació per donar suport a la planificació del tractament.
Pensant en això, el consorci Cancer Core Europa (CCE) , on estan agrupats els set centres, va desenvolupar el 'Molecular Tumor Board Portal', eina que combina una varietat de mètodes bioinformàtics d'avantguarda per classificar la rellevància biològica de les variants genètiques i la seva accionabilitat clínica.
Aquesta plataforma la fa servir una xarxa col·laborativa de set centres europeus integrals contra el càncer, que inclou el VHIO.
El portal ha analitzat més de 500 pacients en el context de l'assaig 'Basket of Baskets', un estudi de diversos braços per a pacients amb tumors definits d'acord amb les seves característiques genòmiques que no responen a les teràpies estàndard.
"El portal automatitza la interpretació de les dades, la qual cosa elimina possibles errors deguts a processos manuals i proporciona una anàlisi sistemàtica basada en criteris clínics consensuats entre experts, explica Tamborero.
L'investigador líder del projecte afegeix que l'ús d'aquesta plataforma també evita retards en el lliurament dels resultats, "quelcom que pot ser crític per a pacients la condició dels quals pot deteriorar-se ràpidament".
El portal permet compartir els resultats de manera segura en una aplicació web a través d'informes personalitzats que integren tota la informació molecular de cada pacient.
Els informes són documents interactius rics en dades que es discuteixen durant reunions virtuals setmanals, en què representants d'equips multidisciplinars de cada centre de la xarxa defineixen les accions clíniques més indicades.
En aquest sentit, Dienstmann apunta que el portal ofereix fàcil accés al coneixement més actualitzat sobre les mutacions del tumor rellevants per a cada pacient i poden discutir els casos amb experts dels set centres d'una manera "veritablement col·laborativa".
D'altra banda, l'eina té també una corba d'aprenentatge molt ràpida.
El sistema presenta els resultats de manera completa i estructurada en una interfície interactiva per als oncòlegs, que necessiten prendre decisions clíniques amb molta confiança.
Amb aquesta plataforma, el temps dedicat a discutir cada cas poques vegades excedeix uns minuts, cosa que resulta clau per poder escalar l'ús d'aquestes dades a un gran nombre de pacients.
A més, s'ha desenvolupat una versió d'accés obert per als investigadors fora del CCE.
"Creiem que l'ús d'aquest portal en l'entorn clínic és clau per accelerar la translació de nous descobriments d'investigació a al rutina assistencial.
El nostre objectiu és crear una plataforma d'oncologia digital que serveixi per avaluar nous biomarcadors de manera fiable per tal de millorar encara més la selecció de tractaments personalitzats i el desenvolupament d'assajos clínics", finaltiza Dienstmann.

Response: Els científics David Tamborero i Rodrigo Dienstmann expliquen l'eina que ha desenvolupat el CCE. Es tracta del “Molecular Tumor Board Portal”, una pàgina web que permet compartir els resultats del perfil genòmic dels tumors que pateixen els pacients. Aquesta eina ajuda a prendre la decisió sobre quin tractament és el més adequat per a cada cas.


Instruction: Fes un resum del text següent:

Context:
El diari The Guardian passa per alt el procés independentista en l’editorial d’anàlisi de les eleccions espanyoles.
Totalment.
Concentra l’editorial a explicar les condicions en què un partit com Podem ha acabat obtenint tan bon resultat en tan poc temps de vida.
I posa èmfasi en el trencament del bipartidisme clàssic entre PP i PSOE des de la transició.
Una transició que el diari britànic considera que ja és lluny per a unes generacions joves perjudicades per uns alts índexs de desocupació i per unes perspectives de futur negres.
Ara, considera que PP i PSOE no són pas patits acabats, tenint en compte que entre tots dos concentren més de la meitat dels vots.
I apunta que ‘les noves formacions veuran diluït el programa quan es vegin forçades a comprometre’s a forjar una coalició o una aliança en l’oposició’.
El Financial Times
En canvi, el Financial Times sí que situa el procés català al centre de l’anàlisi que fa a l’editorial que publica avui.
Diu això: ‘A Espanya la desil·lusió dels votant amb els principals partits té menys a veure amb la incompetència econòmica i més amb el disgust per la percepció de corrupció oficial en un període d’alta desocupació i d’austeritat.
La pèrdua del respecte públic envers els principals partits encara no és terminal .
Mentre Espanya encara uns desafiaments greus, sobretot pel creixent moviment secessionista a Catalunya, els dirigents han de reflexionar sobre què han de fer per guanyar respecte.’
I afegeix que l’única opció del PP és entendre’s amb el PSOE, però que aquest pacte seria vist com ‘un intent d’apuntalar el sistema de patronatge esquerdat i d’excloure les noves forces polítiques’.
El diari suggereix que Rajoy pacti amb Ciutadans un govern en minoria i que cerqui el suport de més forces per a tirar endavant iniciatives legislatives diverses.
‘Els socialistes haurien de donar suport tàcit al programa econòmic del PP.
En canvi d’això, el centre-dreta ha d’obrir la qüestió de la reforma de la constitució espanyola, cosa que han rebutjat fins ara, per ajudar a alleujar la crisi del secessionisme català.’
I acaba avisant que els dirigents polítics espanyols haurien de vigilar de no apregonar més les divisions polítiques, ‘i de manera més preocupant entre Catalunya i el centre’.
Reuters
Hem vist que el diari The Guardian no tenia en compte en cap moment el factor català per a explicar el bon resultat de Podem.
Sí que ho fa en certa manera l’agència britànica Reuters, en aquesta anàlisi del resultat de les eleccions.
Apunta a la possibilitat d’una coalició d’esquerres entre el PSOE i Podem, a més dels partits independentistes, que ‘farien impossible que Rajoy pogués governar’.
I afegeix que ‘el resultat magnifica la importància dels petits partits separatistes de Catalunya, que podrien provar d’obtenir concessions com la promesa d’un referèndum sobre la independència en canvi del seu suport.
Wall Street Journal
El Wall Street Journal nord-americà, en aquest report d’anàlisi, també esmenta la possibilitat d’un acord entre PSOE i Podem, que requeriria el suport dels independentistes per a tenir la majoria.
I destaca que Podem posa la condició d’un referèndum sobre la independència i ‘de dotar de més autonomia les regions d’Espanya’.
The Economist
I el setmanari econòmic The Economist, que va donar suport explícit a Ciutadans poc abans de la jornada electoral, i fins i tot a Twitter el dia de les eleccions mateix, diu ara que els electors ‘hauran de viure amb les conseqüències’ dels resultats.
Afegeix que la coalició més estable seria la de PP i PSOE, però que seria un suïcidi polític per als socialistes.
Indica la possibilitat d’un pacte entre PSOE, Podem i Ciutadans, però hi veu la incompatibilitat entre Podem i Ciutadans pel que fa a Catalunya i al programa econòmic.
De fet, The Economist recorda que les reformes que vol fer Podem, inclosa la proposta d’un referèndum sobre la independència, toparan amb la majoria absoluta que té el PP al senat.
Finalment diu: ‘Els votants es van venjar diumenge.
Ara han de viure amb aquests resultats.’

Response: A les algunes editorials estrangeres han analitzat els resultats de les eleccions espanyoles. The Guardian assegura que els vots de Podem han augmentat i s'acaba amb el bipartidisme. Financial Times ho associa al procés i a la decepció dels votants amb els polítics. Reuters i Wall Street Journal ho han atribuït també al procés.


Instruction: Fes un resum del text següent:

Context:
L'Ajuntament de Sitges comptarà el 2019 amb el suport extern d'agents d'una empresa de vigilància privada que ajudarà la Policia Local a combatre el fenomen del 'top manta'.
Els agents de seguretat privada patrullaran amb els policies a les zones de més afluència de manters amb un objectiu dissuasiu.
A més, faran tasques informatives quan altres serveis que puguin sorgir al municipi impossibilitin la presència policial.
Amb tot, es pretén garantir la presència d'agents d'un o altre cos de manera permanent a la façana marítima perquè els manters no ocupin l'espai públic.
El consistori també ha presentat un estudi socioeconòmic dels venedors ambulants que conclou que el menter tipus a Sitges és un home senegalès d'entre 18 i 28 anys que vol deixar la venda ambulant il·legal i regularitzar la seva situació.
La Policia Local de Sitges ja ha fet dues proves pilot del funcionament dels dispositius conjunts aquest passat mes de desembre.
Va ser pel pont de la Puríssima i durant l'últim cap de setmana de l'any.
Les dades, asseguren, són molt positives, ja que la vintena de manters que hi havia aquells dies a la façana marítima de Sitges van acabar marxant "definitivament" del lloc.
Aquesta és la principal diferència amb els dispositius anteriors que feia, en exclusiva, la Policia Local.
Inicialment els manters també marxaven, però la impossibilitat del cos de mantenir agents permanentment a la façana marítima controlant el 'top manta' feia que els venedors reapareguessin sempre poca estona després.
Amb els agents privats s'aconsegueix aquest objectiu, ja que els agents contractats estaran permanentment patrullant a les zones de més afluència de manters, com la platja de Sant Sebastià, el passeig de la Ribera o la zona dels museus.
Quan estiguin sols, però, no podran actuar i només faran tasques informatives.
Segons estableix la normativa, els agents de seguretat privada només poden intervenir si estan supervisats per almenys un agents d'algun cos oficial.
Tot i això, des de l'Ajuntament confien que la mesura tindrà èxit i ja s'ha compromès una partida de més de 230.000 euros per contractar seguretat privada durant 149 dies de 2019.
L'alcalde de Sitges, Miquel Forns, explica que l'objectiu és recuperar l'espai públic per a les persones i treure-hi la venda ambulant il·legal sense que generar cap desordre.
Forns recorda que el fenomen del 'top manta' és un problema "global" i reclama una resolució a nivell europeu.
A nivell local, també es volen establir polítiques conjuntes amb la resta de municipis de la comarca, d'on provenen la majoria dels manters que operen a Sitges.
Així ho revela, de fet, un estudi de l'Ajuntament de Sitges sobre el perfil socioeconòmic de les persones dedicades a la venda ambulant.
El manter tipus és un home (94%) senegalès (71%) d'entre 18 i 28 anys (42%).
L'estudi descobreix també algunes dades sorprenents, com el fet que la majoria de manters, un 55%, ha arribat en avió a Espanya; que el 74% ja treballava als seus països d'origen en altres oficis i que el 77% vol ara deixar la venda ambulant il·legal.
Tot i això, són pocs els que acaben abandonant aquest estil de vida.
Des de l'Ajuntament alerten d'un problema de "cronificació" del fenomen, ja que un 32% dels manters fa més de 10 anys que s'hi dedica.
En total es calcula que a Sitges operen entre 40 i 50 venedors, però només una desena viuen al municipi.
La resta arriben sobretot de Vilanova i la Geltrú, però també d'altres municipis de la comarca, com Cubelles, i també de Barcelona.
D'altra banda, i en paral·lel a l'actuació policial per erradicar la venda ambulant de Sitges, l'Ajuntament impulsa també polítiques socials i d'ocupació per oferir una sortida a manters i col·lectius amb un perfil similar.
Enguany s'incrementarà un 30% la partida pressupostaria destinada a plans d'ocupació, destinats sobretot a joves sense feina.

Response: Una empresa de vigilància ajudarà la Policia Local a combatre el "top manta". Els agents privats aconsegueixen que els venedors no tornin a aparèixer una vegada se n'han anat, cosa que amb la policia no passa. S'han destinat 230.000 euros per contractar aquesta seguretat privada durant 149 dies, tot esperant acabar amb la venda ambulant.


Instruction: Fes un resum del text següent:

Context:
El ple del Parlament ha tramitat aquest dimecres la proposició de llei de C's de protecció dels denunciants i altres mesures de lluita contra la corrupció, després que cap grup hagi presentat esmena a la totalitat.
La iniciativa proposa que les persones físiques o jurídiques que denunciïn casos de corrupció tinguin dret a la indemnitat jurídica plena, llevat que tinguin implicació en els fets que es denuncien.
La proposta també recull que si la denúncia es fa davant l'Oficina Antifrau de Catalunya, també tinguin dret que les seves dades persones es mantinguin en secret.
La resta de grups han coincidit en la necessitat de legislar aquest aspecte però han considerat que la proposta de Cs està buida de contingut, amb aspectes imprecisos i han assegurat que treballaran per introduir-hi millores.
El diputat de Cs Fernando de Páramo ha denunciat que a Catalunya s'han protegit els corruptes i no els que s'atreveixen a denunciar i, en aquest sentit, ha defensat que "ha arribat el moment de protegir-los i castigar els que roben".
En el seu discurs per presentar la proposició de llei, De Páramo ha demanat a la resta de partits que "no disparin al missatger" i ha estès la mà a totes les formacions per treballar conjuntament contra la corrupció.
Segons De Páramo, l'objectiu de la iniciativa presentada pel seu grup és que "no se surtin amb la seva els de sempre".
En concret, la proposició estableix mesures per tal de protegir aquelles persones que denunciïn casos de mala praxis o irregularitats.
A banda de la indemnitat jurídica plena i el secret de les dades personals, Cs atorga dret a assessorament legal gratuït i lliure de conflicte d'interès.
Una segona mesura de la proposició és l'impuls de plans de detecció i persecució de la corrupció.
Així, estableix que els poders públics hauran de promoure i adoptar programes de detecció i persecució de males praxis, irregularitats, fraus o qualsevol tipus de fet il•lícit.
Aquests programes hauran de contemplar canals i procediments de denuncia que garanteixin la confidencialitat del denunciant.
A més, els responsables dels programes hauran de tenir càrrec que garanteixin la no dependència respecte les persones o òrgans implicats.
L'Oficina Antifrau haurà de rendir comptes periòdicament de les denúncies anònimes rebudes, els expedients subsegüents i totes les actuacions que s'hagin adoptat en la Comissió de Matèries Secretes o Reservades.
Un cop que les actuacions puguin ser públiques, l'OAC haurà d'elaborar un informe "exhaustiu" dels fets i les actuacions més rellevants en comissió parlamentària.
Els grups aposten per millorar el text en el tràmit parlamentari
La resta de partits han coincidit en criticar que la proposició estava buida de contingut, que hi havia confusió de termes i que no havien presentat esmena a la totalitat per tal de poder treballar-hi i millorar-la en la tramitació parlamentària.
El més crític ha estat el diputat de la CUP Benet Salellas qui ha qualificat la proposta de "brindis al sol" i ha considerat que "no supera un mínim rigor" des de la perspectiva jurídica.
D'altra banda, diversos grups com el PPC i JxSí han alertat també sobre que la proposició tal i com la planteja Cs suposa una invasió de competències.
En aquest sentit, el diputat de JxSí Gerard Gómez del Moral l'ha alertat De Páramo en to irònic d'aquest aspecte "no fos cas que acabi imputant" per "intentar saltar-les" les competències estatals.
Des del PPC, Esperanza García ha apel•lat a desenvolupar una norma al conjunt de l'Estat ja que és on resideixen la major part de les competències implicades.
En termes similars s'ha expressat el diputat del PSC Jordi Terrades que ha apuntat a la necessitat d'una normativa estatal que faci de "paraigües".
Al seu torn, el president del grup parlamentari de CSQP, Lluís Rabell, ha afirmat que la proposta és "benvinguda" per necessària però ha avançat que intentaran introduir millores en la tramitació.

Response: Aquest dimecres el ple del Parlament de Catalunya ha tramitat una proposició de llei presentada per Ciutadans per a protegir jurídicament els denunciants dels casos de corrupció. Tot i que cap grup ha presentat una esmena a la totalitat, molts partits han coincidit en criticar la manca de rigor, l’absència de contingut i la imprecisió de termes de la proposició.


Instruction: Fes un resum del text següent:

Context:
El Bloc Nacionalista Gallec (BNG) aspira a recuperar el suport perdut en les darreres cites electorals i pot ser novament, després de vint anys, la principal alternativa al Partit Popular.
Tanmateix, segons tots els sondatges, el president gallec del PP, Alberto Núñez Feijóo, té assegurada la reelecció.
En terme de blocs, la situació gairebé no varia.
El PP mantindria amb comoditat la majoria absoluta al parlament, que és de 38 escons, i podria millorar els 41 diputats que va assolir ara fa quatre anys.
En canvi, sí que hi ha novetats entre els tres partits de l’oposició.
El BNG, que actualment té sis escons, pot obtenir-ne més de tretze.
El partit s’ha recuperat de l’escissió d’Anova del 2012, i ara encapçala de nou el sobiranisme i serà la força més votada entre els menors de trenta anys.
El sobiranisme pugnarà per la segona posició amb el PSOE, que va aconseguir catorze parlamentaris el 2016 i ara en podria aconseguir un parell més i tot.
En canvi, la coalició En Marea, que va obtenir catorze escons, ara s’ha fragmentat i tindrà un resultat més modest: Podem, Esquerra Unida i Anova ara han format En Común, que pot obtenir uns cinc escons, mentre que el nucli d’En Marea, juntament amb els partits Compromiso por Galicia i Partido Galeguista Demócrata, es presenten sota la marca de Marea Galeguista, i no es preveu que aconsegueixin cap escó.
Per tant, difícilment es repetirà la situació de les eleccions del 2005, quan per única vegada el PP es va quedar a un escó de la majoria absoluta i es va poder formar un govern alternatiu del PSOE i el BNG.
Una de les peculiaritats del sistema polític gallec és l’hegemonia del PP, que ha guanyat totes les eleccions d’ençà de l’establiment de l’autonomia.
El partit té unes característiques diferenciades en aquest país respecte a la resta de l’estat espanyol, amb un suport molt transversal dins de la societat.
El PP a Galícia té més votants que tenen el gallec com a llengua materna (46%) que no pas el castellà (36%).
De la mateixa manera, un 23% se sent més gallec que espanyol, o només gallec, i un 30% és partidari de més autonomia o del dret d’independència.
El perfil és molt diferent del votant del PP de la resta de l’estat, o el votant que trobem al País Basc i als Països Catalans, on la formació destaca pel seu perfil espanyolista.
Això fa que Feijóo oculti tant com pot les sigles del partit, marqui un perfil propi respecte de la direcció de Madrid i que hagi defensat mesures polèmiques a la resta de l’estat espanyol com l’adhesió del territori a la Comunitat de Països de Llengua Portuguesa.
El suport que obté a les eleccions al parlament contrasta amb els resultats a la resta de comicis.
La ciutat més gran on governa el PP és Arteixo, de 32.000 habitants.
A les municipals de Vigo, per exemple, el PSOE va guanyar amb 101.000 vots (68%) i el PP va aconseguir-ne 20.500 (14%).
En canvi, a les eleccions al parlament del 2016, el PP va assolir 80.000 vots (37%) i el PSOE 46.000 (21%).
Això obliga Feijoó a atraure en aquesta votació una part dels votants de centre que trien els socialistes en altres comicis.
La gran divisió a Galícia és principalment entre esquerres i dretes.
Tot i que el PP té vora el 50% dels vots, només un 4% dels seus votants s’ubica a l’esquerra (entre un 1-4 sobre 10), però en canvi té gairebé tot el vot de centre i de dreta, fet que deixa sense espai formacions com Ciutadans i Vox.
La resta de partits amb presència parlamentària es disputen l’espai restant.
Aquí, el PSOE té uns votants més d’esquerres.
Si a l’estat espanyol, el 38% dels socialistes són de centre (s’ubiquen en un 5 sobre 10) i només un 8% se situa en la posició més d’esquerres (1 sobre 10), a Galícia, només un 28% s’ubica al centre i un 19% se situa en la posició més escorada de l’espectre ideològic.
A la comarca d’A Mariña l’epidèmia del coronavirus és especialment intensa i s’hi ha decretat un confinament.
El 90% dels prop de dos-cents casos actius es troben en tres localitats (Burela, Foz i Xove) i els afectats són principalment joves amb pocs símptomes, cosa que fa molt difícil de controlar el brot.
En aquest context, una desena de batlles del PSOE i del BNG han demanat que se suspenguin les eleccions de demà, mentre que batlles i regidors del PP són partidaris de continuar endavant amb els comicis, que s’havien d’haver fet el 5 d’abril i ja van ajornar-se a causa de la situació sanitària i el confinament.
L’abstenció que pugui comportar ara la covid-19, amb una incidència difícil de quantificar, és justament l’únic factor que podria fer perillar una victòria del PP, la qual ara mateix sembla garantida.

Response: Segons les enquestes, el Bloc Nacionalista Gallec podria obtenir tretze escons a les pròximes eleccions gallegues, set més dels que té ara. Això els permetria recuperar el rol de principal alternativa al PP, que tornaria a guanyar les eleccions amb majoria absoluta. Només una abstenció elevada arran de la Covid-19 podria truncar les bones expectatives del partit liderat per Feijóo.


Instruction: Fes un resum del text següent:

Context:
Pocs minuts abans que el nou Govern celebrés la primera reunió, el Tribunal Suprem ha fet públic l'informe en el qual s'ha oposat a la concessió de l'indult als presos polítics, condemnats per sedició a penes que arriben fins als tretze anys de presó.
Un cop acabada la primera trobada oficial de l'executiu, el president Pere Aragonès ha comparegut acompanyat de tots els membres del Govern, una imatge simbòlica per traslladar que aquest gabinet arrenca amb voluntat de funcionar "com una pinya", en paraules del nou president.
La solució al conflicte polític, ha indicat, ha de passar per l'amnistia i l'autodeterminació, prioritats que traslladarà a Pedro Sánchez quan aquesta setmana mantinguin el primer contacte telefònic de la nova etapa.
Els indults, en tot cas, serien ben vistos pel Govern, perquè suposarien acabar amb el "patiment" de les famílies.
El posicionament de l'alt tribunal, segons Aragonès, respon a la "línia repressiva" de la "causa general" contra l'independentisme.
"Per això hem posat l'amnistia al davant", ha ressaltat el president, que ha encarregat als seus consellers que preparin les principals mesures per resoldre amb urgència els problemes del país, especialment els relacionats amb les conseqüències de la pandèmia.
L'informe del Suprem, d'onze pàgines, rebutja "qualsevol forma d'indult -total o parcial- als 12 condemnats" pel Suprem i argumenta que no han mostrat penediment.
Aquest element no és obligatori, segons la llei de l'indult.
Els magistrats consideren que no hi ha raons de justícia, equitat i utilitat pública que justifiquin la concessió d'aquesta mesura de gràcia.
Nova legislatura: interactiu
Interactiu | Qui és qui en el Govern de Pere Aragonès
L'executiu està format per 14 conselleries -8 dones i 6 homes- i només tres repeteixen de l'anterior Govern
El ponent de l'informe ha estat el president de la sala segona i ponent també de la sentència de l'1-O, Manuel Marchena.
Assenyala que els arguments per demanar l'indult perden qualsevol justificació quan els dirigents independentistes "es presenten coma presos polítics" -terminologia que fa servir la Generalitat- i no com a autors d'una mobilització "encaminada a subvertir unilateralment l'ordre constitucional".
El Suprem fa especial referència a Jordi Cuixart en l'informe.
Concretament s'agafa al lema "ho tornarem a fer" que el president d'Òmnium ha repetit diverses vegades, i també al posicionament que va enviar a la sala segona fa uns dies rebutjant l'indult perquè no havia comès cap delicte.
"Aquestes paraules són la millor expressió de les raons per les quals l'indult es presenta com una solució inacceptable per a l'anticipada extincióde la responsabilitat.
De fet, expressen una actitud antidemocràtica", diu l'informe, que acusa Cuixart de sentir-se "autoritzat a pulveritzar les bases de la convivència, a convertir en ineficaces les resolucions judicials d'un territori i a vulnerar els drets fonamentals d'aquells que no comparteixen els seus principis o la seva consciència individual".
El president d'Òmnium ha estat protagonista en les últimes hores per la seva salutació amb el ministre Miquel Iceta a la presa de possessió.
sentència de l'1-O
Carlos Lesmes, president del Suprem: «Un indult quan no hi ha concòrdia és difícil d'acceptar»
Lesmes recorda que el perdó és "controlable a nivell judicial, però de forma limitada"
Els indults es van començar a tramitar al setembre però han quedat bloquejats fins ara al Suprem.
L'alt tribunal no ha tingut pressa i malgrat que el govern espanyol ha demanat "respecte" per als tempos de l'estat de drets, no són poques les veus que han vist intencionalitat política en el retard.
Les eleccions catalanes del febrer i les de la comunitat de Madrid, ara fa poques setmanes, han condicionat els terminis del Suprem.
El posicionament de la sala penal contrari al perdó era esperable, tenint en compte que fins ara sempre que s'ha hagut de pronunciar sobre la possibilitat de flexibilitzar la condemna dels presos -amb l'article 100.2 o amb el tercer grau- s'hi ha oposat.

Response: El Tribunal Suprem ha rebutjat en un informe la idea que el govern espanyol pugui concedir indults als presos independentistes. La cambra ha al·legat que els 12 empresonats no han mostrat penediment, tot i que no és un requisit obligatori. Aquesta setmana, el president català acabat d'investir Pere Aragonès reclamarà per telèfon l'amnistia i l'autodeterminació a Pedro Sánchez.


Instruction: Fes un resum del text següent:

Context:
El grup Compromís en la Diputació d’Alacant ha presentat davant la Fiscalia Anticorrupció indicis de la presumpta manipulació de l’adjudicació de contractes en el Patronat de Turisme per 3,2 milions d’euros i ha anunciat que investiga possibles ramificacions en grans municipis i en altres institucions governades pel PP entre 2004 i 2009.
La coalició ha portat este dimecres a Fiscalia les 70 factures i “diferents expedients de contractació” per les “sospites de clars indicis” per la presumpta “manipulació de contractes per a afavorir dues empreses”.
La denúncia es referix a les contractacions per l’estand de Fitur del Patronat de Turisme de la Costa Blanca per als anys de 2004 a 2009.
A la seua manera de veure, s’han comès els delictes de malversació i frau “i aportem més de tres proves de cadascun”.
Les suposades irregularitats es van conéixer durant la Comissió d’Investigació pels últims 12 anys de governs del PP en la institució i afecten els anys al capdavant de la institució de José Joaquín Ripoll i del seu diputat provincial de Turisme, Sebastián Fernández.
El portaveu de la coalició valencianista, Gerard Fullana, ha mantingut, en atenció als mitjans a les portes de l’Audiència d’Alacant, que es tracta d’un calc de l’estratègia que s’ha vist en Gürtel i en Fitur a València, però a Alacant”.
Fullana, acompanyat pels altres dos diputats José Manuel Penalva i Lluís Pastor, ha relatat que el presumpte trepijoc s’hauria comès pel fraccionament de contractes, per concursos oberts “manipulats” o per “convidar dos empreses propietat d’un matrimoni”.
Així mateix, ha relatat que a Anticorrupció se li ha posat en coneixement de suposats casos de “sobrecostos”.
El portaveu de Compromís en la Diputació ha avançat que “la presumpta trama que capitaneaba el PP” en la institució “podria tindre una extensió en municipis”, per a açò s’ha sol·licitat la col·laboració dels ajuntaments per a “veure si des d’altres institucions també es feia este modus operandi”.
A eixe respecte, ha desvetlat que es busca informació en “grans municipis” de la província “governats en eixa època pel PP”.
Preguntat sobre si tenia constància que eixes empreses hagueren treballat per a altres diputacions, Gerard Fullana ha explicat que “són empreses del País Basc, que mai havien treballat en Turisme i la seua funció era immobiliària sense precedents en 2004”.
“Això convida a pensar si este modus operandi s’estava fent en altres diputacions espanyoles, i que ningú dubte que hem iniciat mecanismes per a associar-nos amb altres partits per a sol·licitar la informació en els corresponents parlaments”, ha desvetlat.
CISCAR, SÁNCHEZ I DOLÓN
Segons el parer de Fullana, el PP provincial insistix en la seua intenció de “regenerar-se” i “canviar”, però “res de res”.
Així ha explicat que “des de desembre, el número 2 del PP en la Diputació –Eduardo Dolón–, té el llistat de factures i quan van creure que no anàvem a traure cap conclusió, fa una setmana, van afirmar en la Comissió d’Investigació, i consta en acta, que vista tota la documentació s’havia obrat correctament”.
A eixe respecte, ha reclamat la dimissió de Dolón per “ocultar esta informació i per mentir en dir que Compromís no havia denunciat en la comissió que hi havia 3,2 milions d’euros baix sospita”, i ha dit que es va posar sobre la taula de la Comissió a la fi de gener.
El portaveu valencianista ha considerat que es tracta d’una afirmació “molt greu”, ha denunciat que s’ha intentat “silenciar l’existència d’estes factures” i ha etzibat: “Afirmen que col·laboraran amb la Justícia, només faltaria això”.
“Ací a Alacant, els mateixos que estaven des de 2005 i 2006, José Ciscar i César Sánchez, en primera línia política quan estaven passant estos fets, ara tenen la informació des de desembre i no han dit res, sinó tot el contrari”, ha opinat.
A més, ha lamentat que Sánchez, com a president provincial, va imposar a Dolón com a president de la Comissió “i encara no ha dit gens” i “va anar el número 3 del PPCV durant eixe temps en el qual han anat eixint casos com Taula i el mateix que Ciscar”.

Response: El grup Compromís de la Diputació d'Alacant ha presentat davant la Fiscalia Anticorrupció indicis de manipulacions de contractes al Patronat de Turisme per 3,2 milions d'euros. Els fets haurien tingut lloc entre el 2004 i el 2009, i podria tenir ramificacions en altres institucions i municipis governats pel PP. Entre altres tripijocs, s'haurien fraccionat contractes i manipulat concursos oberts.


Instruction: Explica breument les idees principals d'aquest text:

Context:
El nou parc de la plaça de les Glòries està obert a la ciutadania des d’avui a Barcelona.
Amb aquestes obres finalitza la primera fase del projecte de la Canòpia Urbana, el futur gran parc de les Glòries.
Aquest primer àmbit correspon a la Clariana, que comprèn la superfície que queda entre els carrers de la Independència i de Cartagena, entre el carrer del Consell de Cent, i el vial provisional de la Gran Via.
Les obres han durat un any i han suposat una inversió de 17,2 milions d’euros.
El parc té un total de 20.400 m2 de superfície verda, més de 400 arbres, 1,10 km de circuit esportiu i 175 seients, entre bancs i cadires.
La tinent de batlle d’Urbanisme, Janet Sanz, s’ha mostrat satisfeta de veure acabada una obra que ‘semblava un somni’ però ha reconegut que ‘queda molta feina per fer’.
‘Ara el que hem de fer és finalitzar definitivament el parc’, ha exposat Sanz, una fase coordinada amb les obres del túnel de les Glòries on ha exposat que volen ‘prioritzar el bus interurbà i urbà i garantir que la mobilitat que avui va en superfície també vagi per sota’ amb l’objectiu d’aconseguir ‘la millora de la connexió dels barris de l’entorn’, així com ‘de la qualitat de l’aire’.
Al parc enllestit hi ha diversos espais.
La Gran Clariana és una gran esplanada de gespa d’una hectàrea, la rambla dels Encants és un passeig per vianants i bicicletes, també hi ha una zona dedicada als jocs per als infants, una àrea per a gossos, una zona esportiva amb un espai multi usos i un centre de treball de la brigada de jardineria.
En la mateixa plaça, continua avançant la construcció dels túnels viaris que permetran soterrar el trànsit de la Gran Via.
Els treballs avancen per finalitzar l’obra civil el desembre del 2020 i posar tota la infraestructura en funcionament el primer trimestre del 2021.
Les obres es van reprendre el març de 2018 després d’un procés en el qual es va rescindir l’anterior contracte i es va tornar a adjudicar l’obra en cinc lots i allargant-la fins a la Rambla de Poblenou per un import pressupostat de 100,9 milions d’euros per diversificar les empreses constructores i impedir baixes excessives que posessin en risc la posterior execució dels treballs.
Coincidint amb l’entrada en servei del parc, hi ha preparades accions i activitats per atraure la ciutadania i animar-la a conèixer el nou espai.
Entre aquestes activitats hi ha l’exposició Mirades del verd, que s’ubicarà a la cantonada entre Diagonal i la nova rambla dels Encants del 6 al 14 d’abril on s’explicarà l’evolució de la infraestructura.
El mirador de Glòries seguirà obert tots els primers dissabtes de mes, de manera que s’hi pot accedir el primer dissabte de servei del parc.
El Museu del Disseny celebra una jornada de portes obertes aquest dissabte de 10 a 20 hores, amb entrada gratuïta a les exposicions permanents.
També s’han preparat activitats dirigides a col·lectius específics com els infants i la gent gran.
Al voltant de les Glòries, els dies vinents acabarà la reforma del tram comprès entre la plaça de les Glòries i el carrer de Mallorca.
Es preveu que durant la primera quinzena d’abril s’enllesteixin els últims acabats.
El primer àmbit de la reurbanització de l’avinguda haurà comptat amb una inversió d’11 milions.
La secció que s’ha implantat en la reforma de la Meridiana entre les Glòries i el carrer de Mallorca varia al llarg del traçat.
En el tram Independència-Aragó hi ha més arbres, vegetació, bancs i cadires i aviat hi haurà també un espai lúdic.
Entre Aragó i València l’espai central inclou el carril bici bidireccional, arbres i vegetació.
El tram València-Mallorca també incorpora el carril bici bidireccional central, però amb una franja d’arbrat i vegetació en una de les bandes.

Response: Des d'avui, la ciutadania ja pot accedir al nou parc de la plaça de les Glòries. L'espai compta amb 20.400 m² de superfície verda, més de 400 arbres, 1,10 km de circuit esportiu i 175 seients. La tinent de batlle d'Urbanisme, Janet Sanz, s'ha mostrat satisfeta, tot i que ha reconegut que encara queda molta feina per fer.


Instruction: Explica breument les idees principals d'aquest text:

Context:
El XXI Saló del Manga de Barcelona, que se celebrarà del 29 d'octubre a l'1 de novembre, tindrà com a protagonistes els 30 anys de Super Mario Bros, l'arquitectura i Antoni Gaudí, així com el 70è aniversari dels bombardejos atòmics a Hiroshima i Nagasaki.
El certamen segueix creixent en espai fins els 60.000 m2, un 20% més que el passat any.
En concret, el certamen ocuparà el Palau 1, les dues plantes del Palau 2, el Palau 4 i la Plaça Univers, on estarà situat l'escenari.
Pilar Gutiérrez, director del Saló del Manga, confia en superar la xifra de visitants del passat any que estava situat en 130.000.
La Plaça Univers acollirà l'escenari, on tindran lloc els concursos de Cosplay, l'anime song contest, exhibicions de balls asiàtics i actuacions musicals.
El Palau 1 estarà dedicat a la gastronomia japonesa amb els estands de restauració i el taller de cuina japonesa, i un megaespai de videojocs de Nintendo; la planta baixa del Palau 2 acollirà els expositors, el taller de manga, la zona infantil i exposicions; la planta superior del Palau 2, anomenada 2.1, acollirà l'espai l'Esperit de Japó amb activitats relacionades amb la cultura tradicional japonesa, l'espiritualitat i les teràpies natural, i el Palau 4 acollirà la sala de projeccions, exposicions, tallers de jocs japonesos, espais per a cosplayers, entre altres activitats.
L'exposició destacada d'aquesta edició és 'Manga en construcció' sobre la influència de Gaudí i el modernisme al Japó i les edificacions d'arquitectes japonesos a Barcelona.
Oriol Estrada, comissari d'exposicions del Saló del Manga, ha dit aquest dijous que volen posar el focus en els escenaris que dibuixen els mangakas de les ciutats de Tokio i Kyoto als seus treballs.
"També hem volgut parlar de la relació entre Gaudí i Japó", ha explicat.
Una de les altres exposicions estaran dedicades a dracs, una altra dedicada a Super Mario que compleix 30 anys i una de les altres exposicions serà 'Kôsen: després el somni oriental' dedicada al manga de les autores espanyoles Aurora García i Diana Fernández.
Per la seva part, Yolanda Cabo, cap de producte de consoles domèstiques en Nintendo Ibérica S.A., ha ressaltat que Super Mario Bros ha transcendit durant tots aquests anys per la seva senzillesa.
"És un joc on s'hi poden divertir famílies i és un personatge amb el que un s'hi pot identificar en certa manera perquè dia a dia s'han d'anar superant obstacles".
El Saló del Manga també dedicarà una exposició titulada 'Mangas nuclears' i diverses activitats com conferències, activitats per a grups escolars i projeccions audiovisuals al 70è aniversari dels bombardejos atòmics a Hiroshima i Nagasaki.
L'exposició 'Mangas nuclears' mostrarà algunes obres claus centrades en l'atac nuclear de 1945.
El certamen compta amb la col·laboració de l'Hiroshima Peace Memorial Museum, un centre situat a uns metres de l'epicentre d'on va impactar la bomba, que porta ja fa dècades que explica les terribles conseqüències de la bomba atòmica sobre la població.
El Saló també comptarà amb la participació d'un supervivent de l'atac nuclear a Hiroshima.
Destaca el manga 'Pies descalzos, una historia de Hiroshima' de Keiji Nakazawa, publicat a l'Estat per Random House.
L'autor, supervivent del bombardeig d'Hiroshima, retrata amb realisme descarnat i un clar anti-militarisme el que ha passat a la ciutat japonesa.
Aquest manga va ser adaptat a l'anime en dos llargmetratges titulats 'Hiroshima I' i 'Hiroshima 2'.
Yoshihiro Tatsumi, el mestre del gènere gekiga o manga per a adults, va retratar a 'Infierno' (Edicions La Cúpula) la seva pròpia visió sobre Hiroshima.
Per la seva part, Patrici Tixis, president de FICOMIC i del Gremi d'Editors de Catalunya, ha ressaltat que una de les coses que més els entusiasma del còmic i el manga és la seva capacitat de ser una porta de lectura de molta gent.
Pilar Gutiérrez confia en superar les xifres de visitants del passat any que es van situar en 130.000 persones davant l'ampliació de l'aforament.
"Tenim dissabte venut i diumenge pràcticament, esperem una bona resposta també dijous i divendres".
Gutiérrez ha explicat pel que fa els horaris que el primer dia s'obrirà a les deu del matí i la resta a les nou.
El primer i darrer dia es tancarà a les vuit i divendres i dissabte a les nou del vespre.

Response: El XXI Saló del Manga de Barcelona se celebrarà enguany del 29 d'octubre a l'1 de novembre. Les exposicions més destacades d'aquesta edició seran les dedicades a Super Mario Bros, que compleix 30 anys, a la influència de l'arquitectura d'Antoni Gaudí al Japó ("Manga en construcció") i al 70 aniversari dels bombardejos nuclears a Hiroshima i Nagasaki ("Mangas nuclears").


Instruction: Explica breument les idees principals d'aquest text:

Context:
Oriol Pujol, en una cursa.
Foto: OPF
Una raó de pes tenint present que l'estructura de Convergència Democràtica de Catalunya havia estat l'aixoplug de set anys de dura travessa del desert.
Com assegura un dels dirigents més veterans de la nova Convergència, "el militant ens va aguantar el partit".
Així es va aplicar la doctrina més missaire: no desvestirem un sant per vestir-ne un altre.
Però el poder institucional que ha acumulat CiU, i de CDC com a majoritari de la federació, gràcies al resultat de les darreres tres contesses electorals obliga al politburó convergent a la cautela.
Els terrenys conquerits, Generalitat, Ajuntament i Diputació de Barcelona són caça major i cal conservar-los però sense abaixar la guàrdia al quarter general de Còrsega.
La divisa és evitar confondre el poder institucional, la terra conquerida, amb el poder real arreu del territori de la força del partit.
Per tant, com assegura un dels integrants de l'estat major del partit: "Ens toca anar al gimnàs".
"Una nova organització per a una nova etapa"
Amb aquesta premissa, Oriol Pujol, futur líder del partit, ha encomanat una ponència organitzativa de cara el proper congrés amb el títol "Una nova organització per a una nova etapa" per evitar que CDC pugui patir el mal d'altures del PSC.
"El partit no pot ser engolit, ni esclavitzat pel poder institucional ni per la feina del dia a dia", assegura Oriol Pujol, assemblea comarcal rere assemblea comarcal.
Amb aquesta intenció vol enfortir el partit, muscular-lo i generar capacitat de xarxa.
Un antídot contra confondre el poder institucional amb el poder real del partit.
Així mateix, Pujol, reclama no perdre "la cosa convergent" que permet a CDC ser un edifici on sobiranistes, liberals, nacionalistes, socialdemòcrates o social-cristians s'hi sentin còmodes.
De fet, Pujol ja sap el pa que s'hi dóna alhora de fer canvis estructurals en el partit ja que no és la primera vegada que refà el model de partit.
Després de la batalla amb Miquel Roca, que havia bastit un partit a la seva mida, la nova fornada de dirigents van articular una formació més adient als temps i a la nova concepció de CDC.
Sia com sia Pujol insisteix en el caràcter "d'actiu pel país" del president Mas per justificar la cuirassa del partit.
L'equip de la ponència
La ponència està presidida per un autèntic veterà, tot i que jove, del poder municipal de CDC així com parlamentari, Lluís Corominas, que compta amb figures com l'ugetista Neus Munté, que aquesta legislatura apunta més que maneres a la cambra catalana, i Jordi Torra, anoeinc, Maite Fandos i Joan Mora, l'informàtic que ha sabut conquerir la plaça de Mataró.
S'hi afegeixen com a vocals: Cesca Domènech; Joan Ramon Casals; Bea Obis; Miquel Àngel Vallès; Jordi Roig; Xavier Crespo; Roger Albinyana; Maite Rivero; Mercè Santmartí; Jordi Jané; Pere Martínez; Maria Rosa Pujol i donaran fe de les esmenes i els debats Laura Costa i Carles Oriach.
D'aquesta ponència en sortirà com haurà d'actuar la tripulació d'una nau, que si bé per naturalesa és gran, ara ho és molt més.
Així, si cap sorpresa ho espatlla - i a CDC les sorpreses són l'excepció- Oriol Pujol, encapçalarà un partit, amb dos lloc tinent de primera fila.
Lluís Corominas com a Vicepresident de relacions institucionals i Francesc Homs com a gran guru polític de la formació.
S'afegeix aquest primer pinyol de la futura direcció com a enginyer en cap, el terrassenc Josep Rull, el futur secretari d'organització, -càrrec nou-, i l'encarregat fins ara de rebaixar els fums del primer secretari del PSC, Pere Navarro, a l'Ajuntament de Terrassa.
També s'incorpora a aquest cercle l'eficient Jordi Turull, portaveu de CiU al Parlament i altres noms com la diputada Neus Munté, i el nom d'una altra dona que Pujol encara té per decidir.
Per descomptat, que en la futura direcció Meritxell Borràs, Mercè Conesa, Francesc Sancho, Ima Mis, Cesca Domènec, Víctor Terradellas o Imma Juan.
Així doncs, CDC en el proper congrés de finals de març a Reus, a més del conclave també anirà al gimnàs.

Response: A finals de març, Convergència Democràtica de Catalunya celebrarà un congrés a Reus amb l’objectiu de reestructurar el partit de cara a una nova etapa. Segons el futur líder del partit, Oriol Pujol, ara que Convergència governa a la Generalitat, l’Ajuntament de Barcelona i la Diputació de Barcelona, CDC s’ha d’enfortir i no deixar-se engolir per la feina institucional.


Instruction: Explica breument les idees principals d'aquest text:

Context:
Prop d'un miler de taxistes han marxat durant aquest mati des de la Plaça Catalunya fins a la seu de la delegació del govern espanyol a Catalunya, al carrer Mallorca amb Roger de Llúria, col·lapsant la circulació del centre de Barcelona.
A l'arribar a la seu de la delegació, 9 dotacions dels Mossos d'Esquadra protegien amb tanques l'entorn de la delegació, tallant completament el carrer Mallorca.
Un petit grup de representants dels taxistes, majoritàriament del sindicat 'Élite', s'han reunit amb membres de la delegació del govern entre els que estava com màxima autoritat el subdelegat, Emilio Ablanedo.
En la reunió, els taxistes han transmès les reivindicacions del sector que bàsicament passen per demanar que els nous actors de les plataformes de mòbil tinguin la mateixa regulació que els taxistes.
La mobilització de taxistes que s'ha convocat aquest dimecres ha estat una crida d'àmbit estatal.
La manifestació ha transcorregut sense incidents pel centre de la ciutat.
Els manifestants han marxat cridant diferents consignes a favor de la unitat del sector en la lluita contra els nous actors de les plataformes de mòbils que s'estan incorporant al sector aprofitant l'escletxa legal que s'ha obert a partir de les concessions de les noves llicències VTC (lloguer de cotxes amb conductor).
Ivan Sesma, portaveu del sindicat 'Èlite', ha denunciat que mentre els taxistes de Barcelona estaven aturats entre les 10 del mati i les 2 del migdia, diferents plataformes de mòbil oferien vehicles a passatgers a uns preus més elevats.
En concret, ha dit Sesma, un recorregut entre el centre de Barcelona i l'aeroport del Prat, que un dia normal pot suposar una tarifa d'uns 27 a 30 euros, aquest dimecres al mati les plataformes l'oferien a preus entre 43 i 60 euros.
El portaveu d'Èlite ha reconegut que tant l'Ajuntament de Barcelona com la Generalitat estan actuant en benefici del sector, mentre que l'actuació del ministeri de Foment està provocant incerteses entre els diferents tribunals que han de dirimir sobre judicis que els arriben en matèria de llicències VTC.
Sesma ha demanat que el Ministeri aclareixi el contingut de la llei als tribunals amb l'objectiu que hi hagi una actuació homogènia.
Els taxistes demanen una regulació que afecti a tots els actors que ofereixen serveis de transport de passatgers a les ciutats i que sigui igual per tots.
El que no pot ser, diu Sesma, és que mentre els taxistes han de pagar impostos i estan regulats en tota la seva activitat, hi hagi nous actors que irrompen en el sector que no estiguin regulats i no paguin impostos.
''Per nosaltres'', ha dit Rosa Díaz, de l'Associació de Taxi Companys, ''els usuaris dels taxis són els nostres clients mentre que per les empreses que estan rere de les plataformes de mòbil són els grups inversors que inverteixen en borsa''.
El portaveu d'Élite ha destacat la unitat del sector que va començar el 6 d'abril passat en la celebració del 'Congrés Nacional del Taxi' i en el que van participar més de 60 associacions del sector del conjunt del territori espanyol.
Diferents intervencions de taxistes en el transcurs de la marxa han reclamat passar a un punt més radical en les mobilitzacions i s'han presentat propostes de manifestacions en cotxes en marxa lenta per diferents punts de la ciutat per col·lapsar la circulació.
A l'inici de la manifestació una parella de gent gran que necessitava anar a la clínica Barraquer i no sabia que hi havia vaga de taxis, han vist com els organitzadors de la manifestació han penjat una bandera del sindicat 'Élite' en una de les finestres del taxi i han permès que el taxista trenques la convocatòria de vaga per donar servei aquestes dues persones grans.
Un dels moments més intensos que s'ha registrat durant la marxa de la manifestació s'ha produït a la confluència dels carrers Passeig de Gràcia i València, on han coincidit la marxa de taxistes amb un grup del col·lectiu de la PAH (Plataforma d'Afectats per la Hipoteca) que estaven ocupant una oficina de CaixaBank situada en aquesta cruïlla.
Amb crits de ''sí que es pot'' els taxistes i els membres de la plataforma de la PAH s'han ajuntat i cridat consignes.

Response: Aquest matí, gairebé un miler de taxistes han col·lapsat la circulació al centre de Barcelona mentre es dirigien a la seu de la delegació del govern espanyol. Reclamen la regulació de les plataformes que han irromput al sector a partir de les concessions de les noves llicències VTC. Un grup de representants s'ha reunit amb Emilio Ablanedo, subdelegat del govern.